KIRJALLINEN KYSYMYS E-3747/02 esittäjä(t): Cristiana Muscardini (UEN) komissiolle. Papa-koe — etuoikeusko?.



Virallinen lehti nro 155 E , 03/07/2003 s. 0182 - 0183



KIRJALLINEN KYSYMYS E-3747/02 esittäjä(t): Cristiana Muscardini (UEN) komissiolle (20. joulukuuta 2002) Aihe: Papa-koe etuoikeusko? Euroopan parlamentti hyväksyi kesäkuussa 2002 päätöksen kohdunkaulan syöpää aiheuttavan ihmisen papilloomaviruksen (HPV) seulonnan eli papa-kokeen kulujen korvaamisesta Euroopan parlamentin henkilöstölle. Kyseinen päätös tehtiin sen jälkeen, kun komissio oli päättänyt korvata työntekijöilleen papa-kokeen kuluista 85 prosenttia. Kohdunkaulan syöpä on ainoa syöpätyyppi, joka voidaan parantaa aina, jos se havaitaan riittävän varhain. Viimeaikaisten tutkimustulosten mukaan papilloomaviruksen aiheuttamien tulehdusten määrä on kasvussa, ja papilloomavirus on kaikkein yleisin sukupuoliteitse tarttuva virus. Kohdunkaulan syöpä on naisilla toiseksi yleisin syöpätyyppi Euroopassa. Miksi komission kohdunkaulan syövän seulontaa koskevien suositusten julkaiseminen on viivästynyt? Jos Euroopan unionissa kerran halutaan turvata kansalaisten oikeudet, katsooko komissio, että kaikille Euroopan unionin naisille on tarpeen taata mahdollisuus käydä papa-kokeessa, ja ettei oikeus terveyteen ole vain Euroopan yhteisöjen toimielinten naispuolisille työntekijöille varattu etuoikeus? David Byrnen komission puolesta antama vastaus (20. helmikuuta 2003) Kuten komission työohjelmasta käy ilmi, komissio valmistelee parhaillaan ehdotusta syövän seulontaa koskevaksi neuvoston suositukseksi EY:n perustamissopimuksen 152 artiklan perusteella. Suositus pohjautuu syövän torjuntaa käsittelevän asiantuntijakomitean ja syövän seulonnan eurooppalaisten verkostojen toimintaan, joiden oletetaan saavan työnsä valmiiksi maaliskuussa 2003. Puheenjohtajisto on sisällyttänyt suosituksen terveysasian neuvoston 2.3. kesäkuuta 2003 pidettävän kokouksen esityslistalle. EY:n perustamissopimuksen 152 artiklan 14 kohdassa määritellään yhteisön toimivalta kansanterveyden alalla, ja 5 kohdassa lisäksi jäsenvaltioiden terveyspalvelujen ja sairaanhoidon järjestämiseen ja tarjoamiseen liittyvät velvollisuudet, minkä perusteella jäsenvaltiot voivat täysin oman harkintansa mukaan päättää kansalaistensa mahdollisuudesta käydä HPV-kokeessa. Ehdotusluonnos syövän seulontaa koskevaksi neuvoston suositukseksi noudattaa kaikilta osin 152 artiklan 5 kohtaa. Suosituksen laatiminen on kestänyt jonkin verran oletettua kauemmin. Tämä johtuu siitä, että on ollut tarpeen arvioida huolellisesti tältä osa-alueelta koottu tieteellinen aineisto. Ehdotuksessa neuvoston suositukseksi painopiste on periaatteissa ja vaatimuksissa, joita on sovellettava Euroopan kansalaisille tehtäviin syövän seulontatutkimuksiin. Parhaillaan tutkitaan kohdunkaulan syövän varhaiseksi havaitsemiseksi tehtävän järjestelmällisen seulonnan kliinistä arvoa; tässä seulonnassa testataan ihmisen papilloomaviruksen (HPV) tiettyjä genotyyppejä, joiden riski kehittyä pahanlaatuisiksi on suuri. Järjestelmällisten kliinisten tutkimusten lisäksi testiä tarjotaan maksullisena palveluna ja se voidaan määrätä tehtäväksi lähetteellä tavallisesti jo vakiintuneen Papa-kokeen lisäksi.